SKRIFTLIG FORESPØRGSEL E-0526/01

af José Pomés Ruiz (PPE-DE) til Kommissionen

(22. februar 2001)

Om: Mellemliggende mål for beskæftigelsen

På Det Europæiske Råd i Stockholm vil der for første gang ske en evaluering af den procedure, der blev fastlagt på Det Europæiske Råd i Lissabon, og hvor målsætningen var at nærme sig fuld beskæftigelse i år 2010. Det svenske formandskab foreslog på ØKOFIN-mødet den 19. januar 2001 i Bruxelles muligheden af at fastsætte nogle mellemliggende mål for beskæftigelsen, uden at man hidtil har konkretiseret, hvad disse mellemliggende mål skulle bestå i.

Hvad mener Kommissionen om dette forslag?

Hvilke parametre (f.eks. mål for de forskellige køn, aldersgrupper, brancher, regioner, tidsfrister osv.) bør sådanne mellemliggende mål omfatte for bedre at diagnosticere problemet og pege på de bedste løsninger med henblik på at nå frem til fuld beskæftigelse til det planlagte tidspunkt?

Svar afgivet på Kommissionens vegne af Anna Diamantopoulou

(21. maj 2001)

For at opnå fuld beskæftigelse i EU i 2010 skal alle berørte aktører gøre en beslutsom og vedvarende indsats. Kommissionen er enig med formandskabet i ønsket om at understrege vores opbakning til den strategi og de mål, der blev fastlagt i Lissabon. Det er nu muligt at gøre væsentlige fremskridt takket være det gunstige makroøkonomiske miljø stærk økonomisk vækst, lav inflation og sunde offentlige finanser som skaber de rette betingelser for fremadrettede tiltag.

Skal vi nå målet om fuld beskæftigelse i slutningen af årtiet, vil man ved at fastlægge nye mål på mellemlang sigt for den samlede erhvervsfrekvens og for kvinder lettere kunne fokusere de politiske foranstaltninger og overvåge fremskridtene. En åben koordination af politikkerne baseret på opnåelse af fælles, kvantificerede mål inden en given frist har vist sig at være et effektivt politisk redskab til at få de nationale myndigheder og arbejdsmarkedets parter til at gennemføre konkrete aktioner. Erfaringerne fra Luxembourg-processen er et godt eksempel, og Det Europæiske Råd i Lissabon anerkendte dette princip ved at udstrække det til andre områder, bl.a. økonomiske reformer, social sikring og uddannelse.

I Kommissionens meddelelse, Udnyttelse af den Europæiske Unions potentiale konsolidering og udbygning af Lissabon-strategien(1), der blev vedtaget den 7. februar 2001 med henblik på Det Europæiske Råd i Stockholm den 23.-24. marts 2001, går man et skridt videre og opfordrer Det Europæiske Råd til at vedtage mål for erhvervsfrekvensen på mellemlang sigt i EU i januar 2005 på 67 % generelt og på 57 % for kvinder.

Medlemsstaterne opfordres ligeledes, som fastsat i Rådets afgørelse 2001/63/EF af 19. januar 2001 om retningslinjer for medlemsstaternes beskæftigelsespolitik for 2001(2), til i samråd med arbejdsmarkedets parter at overveje at fastlægge nationale målsætninger for en forøgelse af beskæftigelsen for at bidrage til EU's bestræbelser for i 2010 at nå en samlet beskæftigelsesfrekvens på 70 % og en beskæftigelsesfrekvens for kvinder på over 60 %, og for at sikre, at der sker en betydelig forøgelse af antallet af ældre (55-64-årige), der bliver på arbejdsmarkedet.

(1) KOM(2001) 79 endelig udg.

(2) EFT L 22 af 24.1.2001.